PUM MUNUD GYDA ....GARETH GLYN - North Wales Live
PUM MUNUD GYDA ....GARETH GLYN
ELENI mae'r cyfansoddwr Gareth Glyn yn dathlu ei ben-blwydd yn 60 oed, a nos yfory bydd S4C yn darlledu cyngerdd i nodi'r garreg filltir hon gan roi cyfle i ni fwynhau a rhyfeddu at ei ddawn gerddorol.
C Ers faint 'da chi 'di bod yn cyfansoddi?
A Dwi 'di bod yn cyfansoddi ers dros ddeng mlynedd ar hugain bellach.
C Ym mha arddull y mae'ch cyfansoddiadau?
A Wel bron â bod pob math, gan gynnwys symffonïau bach a mawr, caneuon - clasurol a phop, cyfansoddiadau ar gyfer neuaddau a chyngherddau, a rhai i deledu a ffilmiau.
C Mae sawl person enwog wedi perfformio'ch gwaith on'd oes?
A Mi fuodd Bryn Terfel a Charlotte Church yn canu 'ngwaith i. Bu Cerddorfa Genedlaethol Gymreig y BBC, Cerddorfa Ulster a Cherddorfa Gyngerdd y BBC yn perfformio fy nghyfansoddiadau, ac mae Rhys Ifans, un o gewri Hollywood bellach, wedi actio'r brif ran yn y ddrama gerdd a gyfansoddais.
C Bu enwogion lu'n perfformio eich gwaith yn y cyngerdd mawr a gynhaliwyd ym Mangor yn ddiweddar, sut deimlad oedd hynny?
A Er fy mod wedi bod yn rhan o'r paratoadau manwl a'r ymarferion ar gyfer y cyngerdd, ac yn gwybod beth oedd i fod i ddigwydd ar y llwyfan, mi roedd y profiad o fod yno ar y noson mewn neuadd lawn a gweld pobl ar eu traed yn cymeradwyo yn brofiad emosiynol dros ben. Roedd y teimlad o werthfawrogiad yn cynhesu'r galon.